I henhold til EK-retningslinje Istandgjøring og merking av legemidler skal alle legemidler til barn og unge under 18 år dobbeltkontrolleres ved istandgjøring og utdeling. Grunnlaget for retningslinjen er at håndtering av legemidler til barn anses som en særlig risiko, og derfor er dobbeltkontroll anbefalt.

For avdelinger og klinikker der alle eller en stor andel av pasientene er barn, er det i henhold til vedtak i Regionalt Legemiddelutvalg (RLMU) i Helse Vest mulig å vedta unntakslister for legemidler som ikke skal utløse krav om dobbeltkontroll. En slik unntaksliste må gjøres på bakgrunn av en lokal risikovurdering.

Retningslinje for unntak og en detaljert unntaksliste må utformes og godkjennes på nivå 2. Et forslag til legemidler som kan inngå i en slik unntaksliste beskrives i tabellen under, og er felles for Helse Vest.

Tabell 1: Unntak for dobbeltkontroll ved istandgjøring av legemidler

Forslag til legemidler som ikke skal utløse dobbeltkontroll
Peroralt:
Movicol/Movicol junior
Laktulose
Idoform og Semper dråper
Vitaminer, mineraler og kosttilskudd
Rektalt:
Klystér/klyx
Inhalasjon:
Inhalasjoner med NaCl 9 mg/ml
Øye/øre/nese:
Saltvann øyedråper eller slimhinneavsvellende nesespray/dråper
Legemidler til utvortes bruk:
Reseptfrie kremer, salver, liniment og geler, samt kortikosteroidkrem eller salve, gr. II.

For avdelinger som benytter elektronisk legemiddelkurve er det mulig å legge inn lokal unntaksliste for enheten i Meona.